Акрамя аглядавых экскурсій, шмат было і тэматычных. Шыкоўную экскурсію па тэме Першай сусветнай вайны правёў навучэнец Смаргонскага раённага цэнтра творчасці дзяцей і моладзі Сяргей Смолік, разам з Аляксандрам Рафаловічам з Іўеўскай сярэдняй школы члены журы завочна прайшліся па вулачках беларускага Іерусаліма, дзякуючы Лізавеце Малюта з гімназіі № 13 Мінска і яе вобразу Стэфаніі Станюта прагуляліся па дарэвалюцыйнай сталіцы. Арыгінальнымі былі і вершаваныя экскурсіі. Тут варта адзначыць Яну Бондараву з Насовіцкай сярэдняй школы Добрушскага раёна, вершаваны тэкст экскурсіі для якой напісаў Віктар Пятровіч Серпікаў. Прыемна, што дзякуючы акцыі навучэнцы сталеюць, у тым ліку і ў краязнаўчым плане. Яскравым прыкладам гэтага з’яўляецца вучаніца Дараганаўскага дзіцячага сада — сярэдняй школы Асіповіцкага раёна Ксенія Сітнік. Яшчэ ў 5 класе дзяўчынка выдатна расказвала пра родны край. Цяпер Ксенія вучыцца ў 8 класе. Яе імправізацыі і артыстызму можна толькі парадавацца. Нават на дадатковыя пытанні яна адказвала не завучанымі словамі, а гэтак жа мілагучна, напеўна.